text: Amants del disseny, teniu una cita: Barcelona Design Week | Barcelona Cultura
  Una setmana per gaudir d'activitats tant per a professionals com per al públic general, per tota la ciutat.
  Catorze edicions fa que té lloc la Barcelona Design Week i no fa més que millorar any rere any. Aquesta festa del disseny torna aquest mes de juny per omplir la ciutat d'activitats relacionades amb aquesta disciplina. Una nova oportunitat per viure i gaudir d'una cita ineludible sobre disseny, creativitat i innovació a Barcelona i una de les Design Weeks més importants del calendari internacional segons Dezeen. I és que aquest esdeveniment ha aconseguit apropar la disciplina a la ciutadania i mobilitzar el sector per compartir la vitalitat del disseny desenvolupat als nostres barris amb el món. Durant una setmana tothom qui ho vulgui podrà participar en un extens programa amb més de cent activitats, entre les quals destaquen exposicions de diferents temàtiques, tallers per aprendre la pràctica d'alguns àmbits, conferències de temes més específics i jornades de portes obertes per conèixer la tasca d'organitzacions i estudis, però també esdeveniments més dirigits al públic professional i empresarial.
  Molts espais diferents s'han sumat a aquesta edició de la Barcelona Design Week per portar a terme les diferents activitats. El principal serà el Disseny Hub Barcelona, però també s'obriran estudis de disseny i d'altres espais creatius. Tot el programa es farà del 12 al 20 de juny en diferents horaris.
  Hi ha tota mena d'entrades, des de gratuïtes de lliure accés a activitats de pagament, passant per algunes en què cal una inscripció prèvia. Consulteu tota la informació al web de la Barcelona Design Week.